b'\n_START_ARTICLE_\nTheodor Faaborg\n_START_PARAGRAPH_\nTheodor Christian Faaborg (25. juni 1814 i Odense \xe2\x80\x93 1. juli 1864 i \xc3\x98ster Snogb\xc3\xa6k) var en dansk officer.\n_START_SECTION_\nUddannelse\n_START_PARAGRAPH_\nHan blev f\xc3\xb8dt i Odense, hvor hans fader, senere sognepr\xc3\xa6st for Dalum og Sanderum, provst Dankvart Faaborg (1784-1844), dengang var kateket. Hans moder hed Louise Dorothea f\xc3\xb8dt Sivertsen (1786-1839). Efter i 1832 at v\xc3\xa6re dimitteret fra Odense Katedralskole og \xc3\xa5ret derp\xc3\xa5 at have taget filosofikum underkastede han sig i 1834 adgangspr\xc3\xb8ven ved Den kongelige milit\xc3\xa6re H\xc3\xb8jskole, hvorfra han afgik i 1838 som sekondl\xc3\xb8jtnant i artilleriet med aldersorden fra 1834. Samtidig med at forrette praktisk tjeneste ved dette v\xc3\xa5ben gennemgik han generalstabsafdelingen og bestod afgangseksamen i 1840.\n_START_SECTION_\nUnder Tre\xc3\xa5rskrigen\n_START_PARAGRAPH_\nHan blev dern\xc3\xa6st premierl\xc3\xb8jtnant i 1841 og adjoint i Generalstaben samt kaptajn i 1845. Ved krigens udbrud i 1848 blev han adjudant (souschef) ved overkommandoen og deltog i kampen ved Bov samt i slaget ved Slesvig, hvorn\xc3\xa6st han ansattes som stabschef ved kavaleribrigaden. Meget imod sit \xc3\xb8nske kommanderedes han i september samme \xc3\xa5r til Dansk Vestindien som stabschef hos oberstl\xc3\xb8jtnant Christian Henrik K\xc3\xa6semodel (faldt 1849 i slaget ved Fredericia), der med en troppestyrke sendtes derhen i anledning af slavernes frigivelse. I juni 1849 kom han tilbage til Danmark og ansattes f\xc3\xb8rst i general Olaf Ryes stab; senere blev han stabschef ved Generalkommandoen p\xc3\xa5 Als. Under det n\xc3\xa6ste \xc3\xa5rs felttog var han souschef ved 2. Arm\xc3\xa9division og deltog i slaget ved Isted.\n_START_SECTION_\nMellem krigene\n_START_PARAGRAPH_\nEfter krigen var Faaborg, som i 1851 erholdt majors karakter og i 1853 blev major i Generalstaben, virksom i forskellige stabe som souschef og stabschef, ligesom han ogs\xc3\xa5 foretog en tjenesterejse p\xc3\xa5 et \xc3\xa5r til Tyskland, Frankrig og Italien. Ved hjemkomsten i 1856 blev han stabschef hos Arveprins Ferdinand, der var kommanderende general p\xc3\xa5 Sj\xc3\xa6lland, men i 1858 udtr\xc3\xa5dte han af Generalstaben og udn\xc3\xa6vntes til oberstl\xc3\xb8jtnant og kommand\xc3\xb8r for 4. Linjeinfanteribataljon. I sin nye stilling vandt han ogs\xc3\xa5 megen anseelse og forlagdes i 1862 med sin bataljon til Egernf\xc3\xb8rde, hvor han optr\xc3\xa5dte energisk under ofte vanskelige forhold.\n_START_SECTION_\nUnder den 2. Slesvigske Krig\n_START_PARAGRAPH_\nVed mobiliseringen i 1863 blev Faaborg kommand\xc3\xb8r for 4. Infanteriregiment og erholdt i december obersts karakter. I marts 1864 fik han befalingen over 4. Brigade og deltog som dens chef i Dybb\xc3\xb8ls forsvar, s\xc3\xa6rlig i f\xc3\xa6gtningen 17. marts. Efter v\xc3\xa5benhvilens slutning besatte brigaden nordlandet p\xc3\xa5 Als med 6. og K\xc3\xa6r Halv\xc3\xb8 med 4. Regiment. Imod det sidste punkt rettede preusserne 29. juni om morgenen deres angreb, og det faldt s\xc3\xa5ledes i oberst Faaborgs lod at g\xc3\xb8re de f\xc3\xb8rste fors\xc3\xb8g p\xc3\xa5 at afv\xc3\xa6rge det. Med stor energi og uforf\xc3\xa6rdethed kastede han sig imod fjenden; f\xc3\xb8rst s\xc3\xa5redes han i l\xc3\xa5ret, men vedblev dog til hest at f\xc3\xb8re kommandoen; s\xc3\xa5 fik han et strejfskud i foden og til sidst et skud gennem brystet. Han faldt i fangenskab og ud\xc3\xa5ndede to dage senere p\xc3\xa5 et preussisk feltlazaret i \xc3\x98ster Snogb\xc3\xa6k. Han jordedes p\xc3\xa5 Dalum Kirkeg\xc3\xa5rd, og kammerater rejste ham der en mindesten. 1849 var han blevet Ridder af Dannebrog og 1858 Dannebrogsmand._NEWLINE_Faaborg, der var en s\xc3\xa6rdeles dygtig officer, blev 20. november 1847 i Garnisons Kirke gift med Johanne Ida Mathilde von Scholten, f\xc3\xb8dt Kristensen (22. maj 1808 i K\xc3\xb8benhavn - 19. december 1895 sammesteds), en datter af major og redakt\xc3\xb8r Kristen Kristensen og Sophie Helene Achilla Beeken og enke efter toldkontroll\xc3\xb8r Frederik Jost Gerhard von Scholten (1797-1845). Hun er begravet sammen med sin f\xc3\xb8rste \xc3\xa6gtemand p\xc3\xa5 Assistens Kirkeg\xc3\xa5rd._NEWLINE_Faaborg er gengivet i et fotografi, efter dette litografi. Tegning af Henrik Olrik (Det Nationalhistoriske Museum p\xc3\xa5 Frederiksborg Slot), efter denne xylografi 1864. Fotografi af Peter Most (Det Kongelige Bibliotek), efter dette xylografi (ditto).'